
   AVIZ

asupra propunerii legislative pentru modificarea şi completarea Legii nr. 152/1998 privind înfiinţarea Agenţiei Naţionale pentru Locuinţe
                 În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legiinr. 152/1998 privind înfiinţarea Agenţiei Naţionale pentru Locuinţe, trimisă cu adresa nr. Pl - x. 513 din 27 iunie 2007, înregistrată sub nr. 31/809 din 28 iunie 2007.


       Potrivit dispoziţiilor art. 92 alin.(9) pct.1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

                  Senatul, în calitate de primă Cameră sesizată, a respins propunerea legislativă în şedinţa din 20 iunie 2007.


        Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă, menţionată mai sus, în şedinţa din 27 august 2007.

          Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ nr. 508 din 23 aprilie 2007 şi punctul de vedere al Guvernului, trimis cu adresa  nr. 1004 din 4 mai 2007,  prin care nu  se susţine adoptarea propunerii legislative.
         Cu prilejul dezbaterilor s-a constatat că locuinţele destinate închirierii de către tineri nu se pot vinde până la modificarea Acordului-cadru de împrumut între România şi Banca de Dezvoltare a Consilului Europei. Pentru deblocarea acestei situaţii, în prezent, Ministerul Dezvoltării, Lucrărilor Publice şi Locuinţelor  a iniţiat şi elaborat un proiect de act normativ de modificare a Legii nr.158/1998 în colaborare cu Ministerul Economiei şi Finanţelor şi Banca de Dezvoltare a Consilului Europei, urmând ca proiectul de lege să fie finalizat după amendarea Acordului-cadru de împrumut între România şi Banca de Dezvoltare a Consilului Europei.
         În urma dezbaterilor, membrii Comisiei au hotărât, cu unanimitate de voturi,  avizarea negativă a propunerii legislative.

         În raport cu obiectul şi conţinutul său,   propunerea legislativă face parte din categoria legilor ordinare.

               PREŞEDINTE,
SECRETAR,

    Sergiu ANDON                                             George BĂEŞU 
    Consilier

